Новини от Бургас – Условна присъда за мъж, разпространявал детска порнография.
Условна присъда за мъж, разпространявал детска порнография
Автор: "PoligrafF", от 26.01.2017 0
Мъжът получи наказание от 1 година и 9 месеца затвор, отложени с четири години изпитателен срок. Наложена му е и глоба от 2 500 лева.
Бургаският районен съд постанови условна присъда за мъж, разпространявал детска порнография в интернет. Виталий Ч., за когото от прокуратурата посочват, че е български гражданин, бе признат за виновен в притежание и разпространение на порнографски материали, съдържащи кадри с лице ненавършило 18 години. Мъжът получи наказание от 1 година и 9 месеца затвор, отложени с четири години изпитателен срок. Наложена му е и глоба от 2 500 лева.
Виталий Ч. е задържан през септември 2015-а година. В апартамента му на бургаската улица ”Гладстон” е открит преносим компютър, свързан със световната мрежа, на който са съхранявани над 29 GB порнографско съдържание.
Осъденият има завършена магистърска степен по теология (библейско и догматическо богословие), посочват още от държавното обвинение. През лятото на 2015-а година обаче от СБОП - Бургас получават информация, че потребител с IP адреса на подсъдимия е проявил неестествено повишена активност в интернет пространството, като генерирал голям по обем трафик на данни насочен към сървъри извън територията на Република България.
Трафикът бил насочен към сървъри за споделяне на информация, от които се споделяли порнографски видеоматериали с участието на малолетни лица. Незабавно било извършено претърсване на апартамента, обитаван от подсъдимия. Служителите на реда установили, че на компютъра е инсталирана програма за споделяне на файлове. При стартиране на тази програма бил установен файл с обем от 7.05 GB заявен за сподeляне. На работния плод на компютъра пък имало две папки с големина от 29.1 GB, които съдържали порнографски материали.
Присъдата на Районен съд-Бургас може да бъде обжалвана пред Окръжен съд –Бургас.